Foto’s: Groot skade toe Bethlehem oorstroomBethlehem was Vrydag onder water nadat die Jordaanrivier oorstroom het. (Foto: RF Tadi/ Facebook) Inwoners van Bethlehem in die Vrystaat sit sonder krag en water nadat swaar reënneerslae grootskaalse oorstromings in die dorp veroorsaak het. Die meeste paaie was oorstroom en verskeie mense moes uit hul voertuie gered word. Daar is boonop nou ŉ gebrek aan watertoevoer na die dorp omdat die plaaslike munisipaliteit Vrydag waterpompe by die Saulspoort‑suiweringsaanleg moes verwyder uit vrees dat die pompe beskadig sou word. “Ons moedig die gemeenskap aan om soveel water as moontlik te stuur, aangesien ons in die komende paar dae ŉ wesenlike tekort aan water kan hê,” het die Dihlabeng‑ plaaslike munisipaliteit Vrydagaand in ŉ verklaring gesê. Teen Saterdagmiddag het watervlakke wel genoegsaam gedaal om te begin met die proses om die pompe weer te installeer. Die meeste paaie is ook weer oopgestel. André Schutte, ŉ inwoner van Bethlehem, sê omtrent al die brûe op die dorp het Vrydag oorstroom. “Hierdie is ŉ verskriklike groot opvangsgebied en die water kom redelik sterk af met die Jordaanrivier, wat reg deur die dorp loop. “Van die besighede moes sluit nadat water by die persele ingestroom het en die gholfbaan is ook heeltemal toe. Mense sit boonop sonder krag omdat die swaar weer Donderdag die substasie uitgeslaan het,” sê hy. “Dis nou eksamentyd en hierdie is verskriklik ontwrigtend vir die kinders in die omgewing, veral vir die matrikulante.” Eskom het Saterdag in ŉ verklaring gesê gure weerstoestande rig aansienlike skade aan Eskom se verspreidingsnetwerk reg oor die provinsie aan. “Ons tegnici probeer so vinnig moontlik reageer op onderbrekings in die stelsel, maar die aantal oproepe om hulp neem vinnig toe. Ons vra klante om asseblief geduldig te wees.” Schutte sê swaar en aanhoudende reën het ook ŉ negatiewe uitwerking op paaie in die dorp, wat dikwels as deurgang vir swaar vragmotors gebruik word en nie behoorlik in stand gehou word nie. “Die boere in die omgewing trek ook swaar. Hulle kon nou vir twee weke lank nie plant nie omdat die lande te nat is. Ná die naweek se reën sal hulle waarskynlik vir nóg langer nie kan plant nie, wat boere se insetkoste aansienlik verhoog, met die gevolg dat ons as verbruikers weer duurder betaal vir landbouprodukte. “Mense besef nie watter ongelooflike rimpeleffek hierdie gebeure het nie.” Posted by Isoldé Laesecke on Friday, November 11, 2022